‘Maak waterveiligheid deel van leerplan’ – NSRI(Argieffoto) Die Nasionale Seereddingsinstituut (NSRI) het ŉ beroep op die departement van basiese onderwys gedoen om swemlesse, waterveiligheid en noodhulpkursusse deel van die leerplan te maak. Dié versoek volg nadat die Verenigde Nasies (VN) sy resolusie oor verdrinkingsvoorkoming bekendgemaak het. “Skole speel ŉ deurslaggewende rol in die voorkoming van verdrinkings en kan deur middel van waterveiligheidslesse talle tragedies voorkom,” het Jill Fortuin, direkteur van verdrinkingsvoorkoming by die NSRI, gesê. Volgens die NSRI is daar jaarliks ongeveer 1 500 noodlottige verdrinkings in Suid-Afrika, van wie 450 kinders is. Ongeveer ŉ derde van alle noodlottige verdrinkings is onder kinders jonger as 14 jaar oud. Daar word beraam dat meer as een kind elke dag in Suid-Afrika verdrink. Die VN se resolusie, wat op 28 April onderteken is, erken dat verdrinkings ŉ internasionale kwessie is wat met behulp van laekoste-ingrypings voorkom kan word. Die VN meen dat lande wêreldwyd voorkomingsprogramme moet ontwikkel en wetgewing oor waterveiligheid instel en toepas. “Die wêreld se hoogste verdrinkingsyfers is in Afrika, terwyl die meeste noodlottige verdrinkings in Asië plaasvind. Verdrinkings is die vernaamste oorsaak van kindersterftes wêreldwyd en een van die tien oorsake van kindersterftes vir ouderdomsgroepe tussen vyf en 14 jaar oud,” lui die resolusie. Noodlottige verdrinkings in hierdie ouderdomsgroepe is glo hoër in landelike gebiede weens die groot aantal watergebiede in en om landelike gemeenskappe. “Duisende kinders moet mere en riviere oorsteek net om elke dag by die skool uit te kom,” het Fortuin gesê. “Die ongekende aantal verdrinkingsvoorvalle in ons land is genoeg rede dat die regering ŉ nasionale opvoedingsprogram vir waterveiligheid van stapel moet stuur. Hierdie kwessie moet dringend aandag geniet.” Fortuin sê hoewel die verantwoordelikheid by ouers en toesighouers lê om kinders se veiligheid rondom water te verseker, is swemlesse en dies meer nie altyd toeganklik vir Suid-Afrikaners nie. “Die VN se resolusie moedig regerings aan om ŉ eenvoudige stap te doen om verdrinkings te voorkom, en dit is om ŉ voorkomingsbeleid in skole te hê. “Geen ouer hoef ŉ kind te verloor nie, veral nie weens iets wat heeltemal voorkombaar is nie.”